Într-un gest public rar care ilustrează diviziunile privind direcția campaniei militare în cadrul cabinetului de război al Israelului, ministrul apărării Yoav Gallant l-a îndemnat pe prim-ministrul Benjamin Netanyahu să declare public că Israelul nu are intenția să preia conducerea civilă și militară în Gaza, relatează BBC, potrivit ziarulprofit.ro.
„Din octombrie, am ridicat această problemă în mod constant în Cabinet”, a spus el, „și nu am primit niciun răspuns”.
Premierul Benjamin Netanyahu a răspuns dur, spunând că „nu este pregătit să schimbe Hamastanul cu Fatahstan”, cu referire la grupurile palestiniene rivale Hamas și Fatah.
Indecizia, a avertizat el, ar lăsa doar două opțiuni proaste în Gaza: conducerea Hamas sau conducerea militară israeliană.
Oricare „ar eroda realizările noastre militare, ar reduce presiunea asupra Hamas și ar sabota șansele de a realiza un cadru pentru eliberarea ostaticilor”, a spus ministrul Gallant.
Un alt membru al cabinetului de război, Benny Gantz, care a mai fost în dezacord cu Netanyahu în trecut, a spus că susține punctul de vedere al ministrului apărării. „Galant spune adevărul. Este responsabilitatea conducerii să facă ceea ce trebuie pentru țară cu orice preț”, a declarat Gantz.
Gallant a spus că instituția de apărare, pe care o conduce el, a prezentat un plan de război cabinetului încă din noaptea când a început invazia terestră din Gaza, în octombrie anul trecut. El a spus că planurile includ propuneri „de a stabili o alternativă de guvernare palestiniană locală, neostilă”.
Obiectivul de a elimina conducerea Hamas asupra Gaza „va fi atins doar de entitățile palestiniene care preiau controlul asupra Gaza, însoțite de actori internaționali”.
El a spus că aceste propuneri nu au fost niciodată dezbătute și nici nu au fost prezentate alternative.
Gallant a mai spus că eșecul de a stabili un plan a condus Israelul către un „curs periculos” care implică conducerea militară și civilă israeliană asupra Gaza.
El a descris această perspectivă drept „o opțiune negativă și periculoasă pentru statul Israel din punct de vedere strategic, militar și din punct de vedere al securității”.
„Trebuie să reiterez: nu voi fi de acord cu stabilirea guvernării militare israeliene în Gaza. Israelul nu trebuie să stabilească un guvern civil în Gaza.”
„Fac apel la prim-ministrul Benjamin Netanyahu să ia o decizie și să declare că Israelul nu va stabili controlul civil asupra Fâșiei Gaza, că Israelul nu va stabili guvernare militară în Fâșia Gaza și că o alternativă de guvernare la Hamas în Fâșia Gaza va fi ridicat imediat”, a solicitat Gallant.
Presa israeliană a relatat că liderii militari au mari temeri cu privire la lipsa unui plan viabil pentru Gaza după încheierea războiului. Afirmațiile lui Gallant scot la iveală aceste îndoieli într-un mod exploziv din punct de vedere politic.
Într-o vizită în Ucraina, miercuri, secretarul de stat american Antony Blinken a spus că Israelul trebuie să elaboreze un plan clar pentru viitorul Gazei.
„Nu putem avea anarhie și un vid care ar putea fi umplut de haos”, a spus Blinken.
Premierul Netanyahu a insistat anterior că discuțiile privind viitoarea guvernare din Gaza sunt doar „vorbe goale”, atâta timp cât Hamas rămâne în teritoriu.
Netanyahu merge înainte: Israelul va face „ceea ce este necesar” în Rafah
Premierul israelian Benjamin Netanyahu a spus că Israelul va face „ceea ce este necesar” în Rafah, în ciuda opoziției internaționale față de un astfel de plan. Declarația a fost făcută pentru un post de televiziune din SUA. Americanii sunt printre cei care se opun planului privind Rafah, potrivit jurnalul.ro.
Premierul Benjamin Netanyahu a recunoscut că Israelul și SUA au opinii diferite.
„Noi (Israelul și SUA) avem un dezacord cu privire la Gaza – mai degrabă, la Rafah”, a spus el pentru postul american MSNBC, potrivit Sky News.
„Dar trebuie să facem ceea ce trebuie să facem. Și, știi, uneori trebuie să… trebuie doar să faci ceea ce este necesar pentru a-ți asigura supraviețuirea și viitorul. Nu putem continua în viitor, lăsând Hamas să controleze Gaza”, a adăugat premierul israelian.